UZNESENIE EURÓPSKEHO PARLAMENTU (EÚ) 2020/1882

zo 14. mája 2020

s poznámkami, ktoré je neoddeliteľnou súčasťou rozhodnutia o absolutóriu za plnenie všeobecného rozpočtu Európskej únie za rozpočtový rok 2018, oddiel IV – Súdny dvor Európskej únie

EURÓPSKY PARLAMENT,

— so zreteľom na svoje rozhodnutie o absolutóriu za plnenie všeobecného rozpočtu Európskej únie za rozpočtový rok 2018, oddiel IV – Súdny dvor Európskej únie,

— so zreteľom na článok 100 a prílohu V k rokovaciemu poriadku,

— so zreteľom na stanovisko Výboru pre právne veci,

— so zreteľom na správu Výboru pre kontrolu rozpočtu (A9-0027/2020),

A. keďže v súvislosti s postupom udelenia absolutória chce orgán udeľujúci absolutórium zdôrazniť mimoriadny význam ďalšieho posilňovania demokratickej legitimity inštitúcií Únie zvyšovaním transparentnosti a zodpovednosti, zavedením koncepcie zostavovania rozpočtu podľa výkonnosti a dobrým riadením ľudských zdrojov,

1. konštatuje s uspokojením, že Dvor audítorov vo svojej výročnej správe za rok 2018 nezistil v súvislosti s kontrolovanými témami týkajúcimi sa ľudských zdrojov a verejného obstarávania Súdneho dvora Európskej únie (ďalej len „ Súdny dvor“) žiadne významné nedostatky;

2. víta záver Dvora audítorov, že v platbách ako celku za rok končiaci sa 31. decembrom 2018, ktoré sa týkali administratívnych výdavkov Súdneho dvora, sa nevyskytli významné chyby a že preskúmané systémy dohľadu a kontroly boli účinné;

3. vo všeobecnosti vyjadruje poľutovanie nad tým, že kapitola 10 (Administratíva) výročnej správy Dvora audítorov za rok 2018 má pomerne obmedzený rozsah a závery, napriek tomu, že okruh 5 (Administratíva) viacročného finančného rámca sa považuje za nízkorizikový;

4. berie na vedomie, že Dvor audítorov vybral vzorku 45 operácií všetkých inštitúcií a orgánov Únie z okruhu 5 (Administratíva) viacročného finančného rámca; konštatuje, že vzorka bola navrhnutá tak, aby bola reprezentatívna pre škálu výdavkov v rámci okruhu 5, ktorý predstavuje 6,3 % rozpočtu Únie; konštatuje, že práca Dvora audítorov naznačuje, že administratívne výdavky sú nízkorizikové; domnieva sa však, že počet operácií vybraných vo vzťahu k „ostatným inštitúciám“ nie je dostatočný, a žiada Dvor audítorov, aby zvýšil počet operácií, ktoré sa majú preskúmať, aspoň o 10 %;

5. konštatuje, že v roku 2018 rozpočet Súdneho dvora predstavoval 410 025 089 EUR v porovnaní s 399 344 000 EUR v roku 2017, čo predstavuje nárast o 2,67 %; berie na vedomie celkovú mieru plnenia 99,18 % (v porovnaní s 98,69 % v roku 2017);

6. víta celkové obozretné a správne finančné riadenie Súdneho dvora v rozpočtovom roku 2018; berie na vedomie vysokú mieru plnenia rozpočtu v hlave 1 (osoby pracujúce so Súdnym dvorom, ktoré predstavujú 75 % realizovaných rozpočtových prostriedkov) a v hlave 2 (budovy, nábytok, zariadenie a rôzne prevádzkové výdavky, ktoré predstavujú zvyšok plneného rozpočtu) vo výške 99,0 % a 99,8 % (v porovnaní s 98,6 % a 99,1 % v roku 2017);

7. uznáva úsilie Súdneho dvora o to, aby sa zabránilo významným nezrovnalostiam medzi záväzkami (99,18 %) a platbami (94,04 %); víta skutočnosť, že Súdny dvor veľmi pozorne sleduje plnenie svojho rozpočtu počas roka, pričom na tento účel zostavuje mesačné prehľady s cieľom zabezpečiť optimálne využívanie dostupných zdrojov;

8. zdôrazňuje, že Súdny dvor uplatňuje zásady zostavovania rozpočtu na základe výkonnosti pre všetky svoje administratívne služby; berie na vedomie stanovenie osobitných cieľov spolu s jedným alebo viacerými merateľnými ukazovateľmi, ktoré sú nevyhnutné pri príprave ročného rozpočtu; berie na vedomie organizovanie seminárov so všetkými útvarmi s cieľom harmonizovať rozpočtový prístup a vymieňať si najlepšie postupy;

9. vyjadruje však poľutovanie nad zvýšením výdavkov o 11,81 % medzi rokmi 2017 a 2018 v súvislosti s rozpočtovou položkou 2022 „Upratovanie a údržba“ v dôsledku novej zmluvy o údržbe budov a ďalších faktorov, v súvislosti s ktorými sa nerobil odhad, a ktorý viedol k zvýšeniu prostriedkov v tomto rozpočtovom riadku v roku 2018; vyzýva Súdny dvor, aby pokračoval vo svojom úsilí o prípravu správnych rozpočtových odhadov;

10. víta skutočnosť, že miera plnenia konečných rozpočtových prostriedkov na zasadnutia a konferencie sa v roku 2018 zvýšila na 98,83 % (v porovnaní s 81,40 % v roku 2017); uznáva, že táto rozpočtová položka je čiastočne určená na financovanie oficiálnych návštev a slávnostných podujatí, pri ktorých je rozpočtové plánovanie menej predvídateľné v dôsledku nepredvídaných udalostí;

11. víta úsilie Súdneho dvora uverejniť svoju výročnú správu o činnosti 29. apríla; berie na vedomie, že Súdny dvor v spolupráci s inými inštitúciami naďalej skúma možnosť ďalšej zmeny vo svojom harmonograme, čím by orgán udeľujúci absolutórium získal viac času na dôkladnejší rozbor a uskutočnenie postupu udeľovania absolutória;

12. berie na vedomie záväzok Súdneho dvora pracovať na vykonávaní odporúčaní Dvora audítorov, najmä pokiaľ ide o proaktívne riadenie prípadov s upravenými harmonogramami, ktoré zodpovedajú povahe a zložitosti jednotlivých prípadov; uznáva dôkladné plánovanie a monitorovanie Súdneho dvora s cieľom zabezpečiť bezproblémovú kontinuitu súdnej činnosti; berie na vedomie, že priemerná dĺžka konaní v roku 2018 na Súdnom dvore bola 15,7 mesiacov (v porovnaní so 16,4 mesiaca v roku 2017) a na Všeobecnom súde bola 20 mesiacov (v porovnaní s 20,6 mesiaca v roku 2015 a so 16 mesiacmi v roku 2017); nabáda Súdny dvor, aby naďalej vyvíjal úsilie o skrátenie dĺžky konaní vždy, keď je to možné;

13. uznáva, že hlavnými prioritami Súdneho dvora je zabezpečiť primeranú lehotu na riešenie prípadov predložených obom súdom, ako aj zachovanie kvality rozhodnutí; konštatuje, že v dôsledku prísneho systému kontroly a vysokej miery pozornosti bolo v posledných rokoch možné dosiahnuť zníženie priemernej dĺžky konania; konštatuje však, že si to vyžaduje nepretržitú pozornosť, najmä vzhľadom na zvyšujúce sa pracovné zaťaženie;

14. víta, že používatelia aplikácie e-Curia (ktorá je od 1. decembra 2018 povinná na účely výmeny procesných písomností medzi advokátmi a Všeobecným súdom) sú s touto aplikáciou spokojní; konštatuje, že používanie aplikácie e-Curia Súdny dvor nestanovil za povinné; nabáda Súdny dvor, aby nasledoval príklad Všeobecného súdu a zvážil povinné zavedenie aplikácie e-Curia; oceňuje, že tento vývoj prispel k bezpečnosti, ako aj k rýchlosti takýchto výmen a k zlepšeniu životného prostredia (prostredníctvom obmedzenia používania papiera) a k zníženiu nákladov na poštovné; nabáda Súdny dvor, aby pokračoval vo svojom úsilí o dosiahnutie všeobecnej digitalizácie vo všetkých fázach súdnych konaní;

15. berie na vedomie, že sú potrebné ďalšie organizačné a procesné opatrenia, aby Súdny dvor mohol zvládať nestále rastúce pracovné zaťaženie a zároveň dodržiavať svoje ciele; konštatuje, že 26. marca 2018 Súdny dvor (na základe článku 281 druhého odseku Zmluvy o fungovaní Európskej únie (ďalej len „ZFEÚ“)) požiadal o zmenu protokolu č. 3 o štatúte Súdneho dvora a že tento legislatívny postup sa ukončil prijatím a nadobudnutím účinnosti nariadenia Európskeho parlamentu a Rady (EÚ, Euratom) 2019/629 (1);

16. konštatuje, že v roku 2018 mal Súdny dvor 2 217 pracovných miest pozostávajúcich z 1 413 úradníkov (64 %), 650 dočasných zamestnancov (29 %) a 154 zmluvných zamestnancov (7 %) (v porovnaní s 2 180 pracovnými miestami v roku 2017);

17. poukazuje na to, že rozdelenie zamestnancov podľa pracovného sektoru je podobné ako v predchádzajúcich rokoch, pričom aspoň 85 % pracovných miest je obsadených zamestnancami, ktorí vykonávajú právne a jazykové činnosti; konštatuje, že miera obsadenosti pracovných miest je v roku 2018 naďalej veľmi vysoká (97 %) v dôsledku intenzívnej súdnej činnosti, ktorá si vyžaduje rýchle a optimálne obsadzovanie všetkých voľných pracovných miest;

18. v súvislosti s pokračujúcim nárastom počtu prípadov pripomína, že efektivitu Súdneho dvora by mohlo zvýšiť pružné prideľovanie zdrojov, najmä existujúcich referendárov; vyzýva Súdny dvor, aby informoval o prijatých konkrétnych opatreniach;

19. vyjadruje znepokojenie nad tým, že z 274 stážistov, ktorí pracovali na Súdnom dvore v roku 2018, len 87 z nich malo nárok na mesačný príspevok vo výške 1 120 EUR; víta, že Súdny dvor prijal nové pravidlá týkajúce sa stážistov a požiadal o dodatočné rozpočtové prostriedky, aby mohol od roku 2019 financovať stáže stážistov v kabinetoch členov; konštatuje však, že ani tak nebude pri všetkých ponúkaných stážach poskytovaná spravodlivá odmena; žiada (s náležitým ohľadom na nediskriminačné praktiky a spravodlivé odmeňovanie) Súdny dvor, aby urýchlene prijal rozhodnutie o začatí vyplácania odmeny v prípade všetkých stážistov; vyzýva Súdny dvor, aby zabezpečil spravodlivé odmeňovanie pre všetkých svojich zamestnancov;

20. víta reformu Všeobecného súdu, ktorá priniesla zlepšenie, pokiaľ ide o zníženie počtu nepridelených prípadov a skrátenie priemernej dĺžky konaní; konštatuje, že Všeobecný uzavrel v roku 2018 o 13 % konaní viac ako v roku 2017 a znížil počet prebiehajúcich konaní o 12 %;

21. víta to, že obidva súdy, ktoré tvoria Súdny dvor, uzavreli spolu 1 769 konaní v roku 2018 (čo predstavuje rekordnú produktivitu) a že to potvrdzuje všeobecný trend prudkého nárastu súdnych činností v období rokov 2012 a 2018;

22. zdôrazňuje, že v roku 2018 Súdny dvor zaznamenal najvyšší počet nových predložených vecí (celkom 849, čo predstavuje nárast o 15 % v porovnaní s rokom 2017); víta rekordný počet uzavretých konaní (celkom 760, čo sa rovná nárastu o 10 % v porovnaní s rokom 2017);

23. víta skutočnosť, že Všeobecný súd v roku 2018 prvýkrát prekročil hranicu 1 000 uzavretých konaní (celkom 1 009); zároveň zdôrazňuje výrazný pokles počtu prebiehajúcich konaní (12 %) v porovnaní s rokom 2017 (1 333 k 31. decembru 2018 v porovnaní s 1 508 v predchádzajúcom roku);

24. berie na vedomie stály nárast počtu žien na riadiacich pozíciách, ktorých podiel predstavoval 37,7 % v roku 2018, 35 % v roku 2016 a 30 % v roku 2013; konštatuje, že v roku 2018 bolo na riadiacich pozíciách 27 žien (21 miest v strednom manažmente a 6 vo vyššom manažmente) v porovnaní so 45 riadiacimi pracovníkmi mužského pohlavia; víta úsilie Súdneho dvora o posilnenie svojej politiky v oblasti rovnakých príležitostí a rozmanitosti zriadením osobitného subjektu, ktorý zavádza a sleduje konkrétne programy, opatrenia a stretnutia zamerané na zvyšovanie informovanosti; vyzýva Súdny dvor, aby pokračoval vo svojom úsilí;

25. konštatuje však, že počet žien medzi sudcami je stále nevyvážený ako na Súdnom dvore, tak aj na Všeobecnom súde; opätovne vyzýva členov Rady, aby túto situáciu napravili tým, že budú aktívne podporovať rodovú rovnosť pri vymenúvaní sudcov v súlade so zásadami zakotvenými v článku 8 ZFEÚ a v článku 23 Charty základných práv Európskej únie, ako aj so záväzkami vyplývajúcimi z nariadenia Európskeho parlamentu a rady (EÚ, Euratom) 2015/2422 (2) a nariadenia (EÚ, Euratom) 2019/629;

26. pripomína, že by sa mala dôkladne monitorovať geografickú vyváženosť zamestnancov, najmä na riadiacich pozíciách; konštatuje, že len 15 z 57 vedúcich oddelení na Súdnom dvore a 2 z 13 riaditeľov sú z členských štátov, ktoré vstúpili do Únie v máji 2004; opätovne nabáda Súdny dvor, aby vypracoval politiku na zlepšenie geografickej vyváženosti a informoval v tomto ohľade orgán udeľujúci absolutórium;

27. víta záväzok Súdneho dvora podporovať opatrenia na zabezpečenie rovnováhy medzi pracovným a súkromným životom, ako napríklad prijatie rozhodnutia, ktoré by okrem štrukturálnych opatrení týkajúcich sa práce na diaľku umožnilo aj príležitostnú prácu na diaľku; berie tiež na vedomie výsledky v oblasti IT na zlepšenie prístupu k pracovným aplikáciám na diaľku; berie ďalej s upokojením na vedomie úsilie chrániť duševné zdravie zamestnancov poskytovaním odbornej pomoci psychológa, ktorý pracuje na čiastočný úväzok;

28. vyjadruje znepokojenie nad počtom prípadov vyhorenia na Súdnom dvore, ktorých bolo v roku 2017 aj 2018 celkom 12; žiada preto Súdny dvor, aby posúdil, či je pracovné zaťaženie proporcionálne rozdelené medzi jednotlivé tímy a zamestnancov;

29. vyzýva Súdny dvor, aby každoročne uverejňoval tabuľku s podrobnými údajmi o svojich dohodách o medziinštitucionálnej spolupráci, pokiaľ ide o poplatky, služby a súvisiace záležitosti; opakuje význam medziinštitucionálnej spolupráce na základe dohôd o poskytnutí služieb pre rôzne oblasti, ako sú ľudské zdroje, bezpečnosť a IT; súhlasí s odporúčaniami útvaru pre vnútorný audit, aby sa zintenzívnila výmena osvedčených postupov s ostatnými inštitúciami a preskúmali možnosti posilnenej spolupráce v oblasti prípravy zmlúv a riadenia zmlúv, napríklad v oblasti IT; vyjadruje poľutovanie nad nedostatkom informácií poskytnutých v reakcii na otázku Európskeho parlamentu týkajúcu sa spolupráce Súdneho dvora a Európskeho úradu pre boj proti podvodom; nabáda Súdny dvor, aby hľadal spôsoby, ako rozšíriť svoju spoluprácu s Európskym úradom pre boj proti podvodom;

30. konštatuje, že Súdny dvor aktualizoval svoje operácie spracovania údajov po nadobudnutí účinnosti nariadenia Európskeho parlamentu a Rady (EÚ) 2018/1725 (3); konštatuje s uspokojením, že bol vytvorený osobitný postup oznamovania prípadov porušenia ochrany údajov;

31. víta úsilie Súdneho dvora zlepšiť kybernetickú bezpečnosť inštitúcie; konštatuje, že tieto činnosti sa uskutočnili v koordinácii s tímom reakcie na núdzové počítačové situácie v inštitúciách, orgánoch a agentúrach EÚ (CERT-EU) a s bezpečnostnou podskupinou medziinštitucionálneho výboru pre informatiku;

32. víta vnútorný audit týkajúci sa riadneho fungovania výberových konaní a postupov prijímania zamestnancov s cieľom identifikovať synergie a možnosti racionalizácie v záujme ich zefektívnenia; konštatuje, že v roku 2016 bol iniciovaný akčný plán, ktorý sa ukončil v roku 2018, pričom zaviedol také opatrenia, ako sú nová príručka o prijímaní zamestnancov, nové a aktualizované moduly informačného systému riadenia ľudských zdrojov, zjednodušenie administratívnych postupov a zjednodušenie vypracúvania oznámení o voľných pracovných miestach; berie na vedomie opatrenia prijaté na zvýšenie príťažlivosti Súdneho dvora a jeho luxemburského sídla v medziinštitucionálnom kontexte;

33. vyzdvihuje nadväzujúcu činnosť vnútorného audítora, ktorý posudzuje, či sú opatrenia prijaté kontrolovanými oddeleniami vhodné, účinné a včasné, a zisťuje a zaznamenáva vykonané zlepšenia; s uspokojením konštatuje, že všetky vykonané audity boli ukončené bez toho, aby boli dotknuté akékoľvek ďalšie preskúmania;

34. berie na vedomie stratégiu Súdneho dvora zameranú na boj proti podvodom, korupcii a akejkoľvek nezákonnej činnosti, ktorá poškodzuje záujmy Únie; konštatuje, že táto stratégia vychádza z príslušných ustanovení nariadenia o rozpočtových pravidlách a zo služobného poriadku, doplnených súborom interných rozhodnutí a pravidiel; uznáva, že stratégia je neoddeliteľnou súčasťou politiky Súdneho dvora v oblasti riadenia rizík v rámci systému vnútornej kontroly;

35. uznáva systém environmentálneho manažérstva Súdneho dvora na základe nariadenia Európskeho parlamentu a Rady (ES) č. 1221/2009 (4); konštatuje, že Súdny dvor zlepšil svoje environmentálne správanie v roku 2018 v porovnaní s východiskovým rokom 2015 takto: zníženie spotreby papiera o 15,5 %, zníženie spotreby elektrickej energie o 8,3 % a zvýšenie počtu videokonferencií o 52,9 %; víta rôzne ďalšie projekty, ako napríklad zníženie množstva plastov na jedno použitie, zníženie počtu jednotlivých tlačiarní a účasť (spolu s ostatnými inštitúciami Únie so sídlom v Luxembursku) v samoobslužnom systéme vypožičiavania bicyklov „vel’OH“;

36. víta záväzok Súdneho dvora, že bude plne rešpektovať časový plán a rozpočet na práce na piatom rozšírení budov Súdneho dvora (výstavba tretej veže s ďalšími 50 000 m2), ktoré umožnia, aby všetci zamestnanci Súdneho dvora pracovali v jednom komplexe; berie na vedomie práce na zlepšení bezpečnostných opatrení a víta, že budovy Súdneho dvora sú navrhnuté tak, aby bol zabezpečený ľahký prístup pre osoby so zdravotným postihnutím;

37. víta, že počas 25 rokov amortizácie tohto piateho rozšírenia sa dosiahnu úspory rádovo vo výške 100 miliónov EUR na rozdiel od ďalšieho prenajímania, čo jasne poukazuje na zmysel zvolenej politiky nákupu budov; zdôrazňuje výsledok osobitnej správy Dvora audítorov č. 34/2018 o kancelárskych priestoroch inštitúcií EÚ, v ktorej Dvor audítorov sformuloval veľmi pozitívne zistenia týkajúce sa efektívnosti politiky Súdneho dvora v oblasti nehnuteľností;

38. konštatuje so záujmom, že výbor zamestnancov Súdneho dvora v roku 2017 zorganizoval prieskum zameraný o tzv. otvorených priestoroch a predložil zistenia generálnym riaditeľom 30. januára 2018; víta iniciatívu Súdneho dvora, ktorý vytvoril pracovnú skupinu zloženú z riaditeľa pre budovy a bezpečnosť, predsedu výboru zamestnancov a zo zamestnancov, ktorí pracujú v otvorených priestoroch; konštatuje, že riaditeľstvo pre informačné technológie na základe odporúčaní tejto pracovnej skupiny vytvorilo z časti svojich kancelárskych priestorov individuálne kancelárie; vyzýva Súdny dvor, aby sa podelil o svoje poznatky z tejto skúsenosti s ostatnými inštitúciami, a najmä s Komisiou;

39. blahoželá Súdnemu dvoru k tomu, že ho európsky ombudsman zaradil medzi troch finalistov súťaže Cena za dobrú správu (v kategórii Excelentnosť prostredníctvom spolupráce), a to za vytvorenie Súdnej siete Európskej únie; súhlasí s tým, že spustenie zabezpečenej platformy v januári 2018 (na ktorej majú zúčastnené súdy prístup k predtým nezverejneným dokumentom) je z hľadiska transparentnosti a spolupráce dôležitým krokom správnym smerom;

40. berie na vedomie spustenie prepracovaného webového sídla Súdneho dvora v júni 2018 a dôležité kroky a práce vykonané s cieľom posilniť, objasniť a zjednodušiť informácie poskytované verejnosti; víta nový produkt na webovom sídle s názvom Tematické súbory, ktorého cieľom je poskytnúť prehľad referenčnej judikatúry v určitej oblasti práva Únie vo všetkých úradných jazykoch; konštatuje, že z nedávneho prieskumu vyplýva veľmi vysoká miera spokojnosti používateľov, z ktorých 80 % ohodnotilo stránky štyrmi až piatimi bodmi z celkového počtu päť bodov;

41. víta komunikačnú stratégiu Súdneho dvora zameranú na priblíženie Súdneho dvora občanom; berie na vedomie zvyšovanie rozpočtu Súdneho dvora na komunikáciu, ktorý v roku 2018 predstavoval celkom 429 000 EUR (v porovnaní s 330 500 EUR v roku 2013); berie na vedomie krátke animované filmy dostupné v 23 úradných jazykoch na YouTube kanáli Súdneho dvora (ktoré si v roku 2018 pozrelo 82 800 používateľov), jeho prítomnosť na Twitteri s viac ako 74 000 priaznivcami (v porovnaní so 42 000 v roku 2017), jeho osvetové podujatia vrátane seminárov pre novinárov a jeho otvorených dní;

42. nabáda Súdny dvor, aby vysielal svoje verejné vypočutia a sprístupňoval ich záznamy online; domnieva sa, že toto zvýšenie transparentnosti by bolo v súlade s článkom 15 ZFEÚ a bolo by prínosom pre všetkých, ktorí v Únii pracujú alebo študujú v právnej oblasti;

43. zdôrazňuje, že Súdny dvor vytvoril a koordinuje Súdnu sieť Európskej únie, ktorá zahŕňa ústavné a najvyššie súdy členských štátov;

44. víta, že zoznam služobných ciest (zastúpenie Súdneho dvora na slávnostiach alebo oficiálnych podujatiach), ktoré členovia vykonávajú v súlade s prepracovaným kódexom správania Súdneho dvora, je uverejnený na webovom sídle Súdneho dvora a obsahuje informácie, ako napríklad meno zúčastneného člena a účel, miesto a organizátora podujatia; vyzýva Súdny dvor, aby zverejnil aj súvisiace náklady, ako to robia ostatné inštitúcie Únie; pripomína svoju výzvu adresovanú Súdnemu dvoru, aby zverejnil podrobnejšie informácie o vonkajších činnostiach členov vrátane účelu, dátumu, miesta a cestovných nákladov a diét v súvislosti s uvedenými podujatiami a o tom, či ich platil Súdny dvor alebo tretia strana;

45. víta, že členovia Súdneho dvora sú viazaní kódexom správania, ktorý upravuje ich nezávislosť, nestrannosť, bezúhonnosť, oddanosť, kolegialitu, zodpovednosti a povinnosti; berie na vedomie, že Súdny dvor považuje vyhlásenia o finančných záujmoch svojich členov za interné prostriedky na zabezpečenie nestrannosti a nezávislosti; vyzýva Súdny dvor, aby zvážil uverejnenie v záujme verejnej kontroly;

46. poznamenáva, že vyhlásenia o finančných záujmoch sú zo svojej podstaty založené na vlastnom uvážení a že vzhľadom na súčasný právny rámec nemá Súdny dvor vyšetrovacie právomoci na zaručenie pravdivosti a komplexnosti uvedených údajov; vyzýva Súdny dvor, aby tento systém zlepšil v spolupráci s ostatnými inštitúciami Únie;

47. opakuje svoju výzvu adresovanú Súdnemu dvoru, aby na svojom webovom sídle zverejnil životopisy a vyhlásenia o záujmoch všetkých svojich členov; konštatuje, že na webovom sídle sú zverejnené krátke životopisy každého člena, ktoré však neobsahujú informácie o členstve v iných organizáciách; konštatuje, že v súlade s novým kódexom správania členov sú členovia pri nástupe do funkcie povinní predložiť vyhlásenie o svojich finančných záujmoch predsedovi súdu Súdneho dvora, ktorého sú členmi; vyzýva Súdny dvor, aby tieto vyhlásenia zverejnil na svojom webovom sídle;

48. berie na vedomie vnútorné postupy, ktorými sa pred pridelením veci členovi na základe vyhlásenia o záujmoch overuje, či tento člen má vo veci finančný záujem; konštatuje, že členovia kontaktujú predsedu súdu Súdneho dvora, ktorého sú členmi, vždy, keď sa objavia otázky súvisiace s výkladom kódexu správania, a že poradný výbor sa zvoláva len výnimočne, napríklad keď je podaná sťažnosť na niektorého člena; žiada Súdny dvor, aby o spoľahlivosti tohto mechanizmu informoval Výbor Európskeho parlamentu pre kontrolu rozpočtu;

49. vyjadruje poľutovanie nad tým, že nedostal informácie o pokroku dosiahnutom v súvislosti s internými postupmi v oblasti tzv. javu otáčavých dverí v prípade vedúcich pracovníkov; pripomína Súdnemu dvoru strategickú iniciatívu európskej ombudsmanky z roku 2018 týkajúcu sa spôsobu vykonávania ustanovení služobného poriadku o tzv. jave otáčavých dverí v prípadoch vedúcich pracovníkov; vyzýva Súdny dvor, aby bezodkladne stanovil a zverejnil prísne pravidlá v tejto súvislosti;

50. berie na vedomie postup týkajúci sa vyhlásenia pred prijatím do zamestnania o neexistencii konfliktu záujmov pre nových zamestnancov; ďalej konštatuje, že proces prijímania zamestnancov sa upravil s cieľom zabezpečiť, aby sa takéto vyhlásenia posudzovali a aby sa v prípade potreby navrhli menovaciemu orgánu konkrétne opatrenia; berie tiež na vedomie, že Súdny dvor pracuje na pravidlách upravujúcich vykonávanie externých činností zamestnancami; vyzýva Súdny dvor, aby o tom informoval Výbor Európskeho parlamentu pre kontrolu rozpočtu;

51. uznáva postupy a vnútorné pravidlá Súdneho dvora na predchádzanie všetkým formám obťažovania na pracovisku, ktoré sú uverejnené na jeho webovom sídle; víta poskytnuté informácie o tom, ako začať formálny alebo neformálny postup v prípade nevhodného správania;

52. blahoželá k vytvoreniu medziinštitucionálnej siete poradcov (do ktorej sú zapojené všetky inštitúcie Únie nachádzajúce sa v Luxemburgu a ktorá bola vytvorená na účel výmeny najlepších postupov v oblasti predchádzania obťažovaniu a poradenstva); víta intenzívnu odbornú prípravu poskytovanú poradcom Súdneho dvora;

53. vyjadruje poľutovanie nad tým, že Súdny dvor ho neinformoval o plánoch na posilnenie systému kontroly používania služobných vozidiel; zdôrazňuje požiadavku, že vodiči by mali odvážať členov do ich domovských krajín len vo výnimočných a odôvodnených prípadoch; naliehavo vyzýva Súdny dvor, aby urýchlene prijal opatrenia, ktoré zabránia prípadom, keď vodiči jazdia do domovskej krajiny členov bez toho, aby bol daný člen vo vozidle; zdôrazňuje vysoké riziko poškodenia dobrej povesti aj etické riziká, ktoré takéto konanie môže spôsobiť Súdnemu dvoru; vyzýva Súdny dvor, aby do júna 2020 informoval orgán udeľujúci absolutórium o pokroku dosiahnutom v tejto súvislosti;

54. konštatuje, že viac ako 40 % prekladateľskej práce sa externalizovalo, pričom náklady na stranu preloženú externými zdrojmi v roku 2018 predstavovali 103,10 EUR (v porovnaní so 111,30 EUR v roku 2017); konštatuje, že náklady na stranu preloženú interne v roku 2018 predstavovali 128,07 EUR (v porovnaní so 136,70 EUR v roku 2017); konštatuje, že interné náklady zahŕňajú všetky potrebné čiastkové náklady, ako sú IT, kancelárske priestory a podobné náklady; konštatuje, že za súčasných podmienok Súdny dvor nepovažuje za vhodné ďalšie zvýšenie miery externalizácie a že vzhľadom na citlivý charakter informácií, s ktorými táto inštitúcia narába, by sa časť prekladov mala naďalej uskutočňovať interne; žiada Súdny dvor, aby objasnil Výboru Európskeho parlamentu pre kontrolu rozpočtu dôvody tohto stanoviska;

55. berie na vedomie, že zamestnanci zo Spojeného kráľovstva boli informovaní, že menovací orgán nemá v úmysle požadovať po vystúpení Spojeného kráľovstva z Únie povinné odstúpenie úradníkov, ktorí už nie sú štátnymi príslušníkmi členského štátu; konštatuje, že podobne boli aj dočasní zamestnanci a zmluvní zamestnanci zo Spojeného kráľovstva informovaní o tom, že sa budú posudzovať jednotlivé prípady z hľadiska služobného záujmu;

56. vyzdvihuje všetku prácu, ktorá bola v posledných rokoch vykonaná v oblastiach, ako je zostavovanie rozpočtu podľa výkonnosti, etický rámec s jeho množstvom súvisiacich pravidiel a postupov, posilnené komunikačné činnosti a zvyšujúce sa množstvo opatrení na zlepšenie transparentnosti; víta významné množstvo medziinštitucionálnych dohôd o poskytovaní služieb a spolupráci; podčiarkuje význam spolupráce a výmeny skúseností medzi inštitúciami a orgánmi Únie; navrhuje, aby sa analyzovala možnosť oficiálnych činností spojených s vytváraním sietí v rôznych oblastiach na účel výmeny najlepších postupov a vývoja spoločných riešení.

(1) Nariadenie Európskeho parlamentu a Rady (EÚ, Euratom) 2019/629 zo 17. apríla 2019, ktorým sa mení Protokol č. 3 o štatúte Súdneho dvora Európskej únie (Ú. v. EÚ L 111, 25.4.2019, s. 1).

(2) Nariadenie Európskeho parlamentu a Rady (EÚ, Euratom) 2015/2422 zo 16. decembra 2015, ktorým sa mení Protokol č. 3 o štatúte Súdneho dvora Európskej únie (Ú. v. EÚ L 341, 24.12.2015, s. 14).

(3) Nariadenie Európskeho parlamentu a Rady (EÚ) 2018/1725 z 23. októbra 2018 o ochrane fyzických osôb pri spracúvaní osobných údajov inštitúciami, orgánmi, úradmi a agentúrami Únie a o voľnom pohybe takýchto údajov, ktorým sa zrušuje nariadenie (ES) č. 45/2001 a rozhodnutie č. 1247/2002/ES (Ú. v. EÚ L 295, 21.11.2018, s. 39).

(4) Nariadenie Európskeho parlamentu a Rady (ES) č. 1221/2009 z 25. novembra 2009 o dobrovoľnej účasti organizácií v schéme Spoločenstva pre environmentálne manažérstvo a audit (EMAS), ktorým sa zrušuje nariadenie (ES) č. 761/2001 a rozhodnutia Komisie 2001/681/ES a 2006/193/ES (Ú. v. EÚ L 342, 22.12.2009, s. 1).